Diari Oficial de la Generalitat Valenciana


Sumari del DOGV 9645, del 21-07-2023 (2023/7666)

Conveni de col·laboració entre l'Institut Valencià de Cultura i l'Associació Valencian Music Association (VAM!) mitjançant el qual s'instrumenta la concessió d'una subvenció nominativa per a la consolidació de la indústria musical valenciana mitjançant l'organització de la FIRA TROVAM.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9645

Data del DOGV
:   21-07-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7666


Data del document
:   03-07-2023

Organisme emissor
:   Institut Valencià de Cultura

Tipus de document
:   Anunci

Descriptors 

:   * Institut Valencià de Cultura

Conveni de col·laboració entre l'Institut Valencià de Cultura i l'Associació Valencian Music Association (VAM!) mitjançant el qual s'instrumenta la concessió d'una subvenció nominativa per a la consolidació de la indústria musical valenciana mitjançant l'organització de la FIRA TROVAM. [2023/7666]  
València, 3 de juliol de 2023  
  
Intervinents  
D'una part, Raquel Tamarit Iranzo, presidenta de l'Institut Valencià de Cultura, en nom i representació de l'entitat Institut Valencià de Cultura, en virtut del Decret 12/2022, de 14 de maig, del president de la Generalitat, pel qual es nomena la persona titular de la Conselleria d'Educació, Cultura i Esport, i de conformitat amb el que s'estableix en l'article 4.2, lletres a) i j) del Reglament d'organització i funcionament de l'Institut Valencià de Cultura, aprovat pel Decret 5/2013, de 4 de gener, del Consell; tenint en compte que la disposició final primera de la Llei 1/2018, de 9 de febrer, de la Generalitat, reguladora de l'Institut Valencià d'Art Modern estableix que «l'entitat de dret públic CulturArts Generalitat passa a denominar-se Institut Valencià de Cultura» (a partir d'ara IVC).  
La seua legitimació i representació per a aquest acte deriva de les competències atribuïdes per l'article 160.1, lletra b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que estableix que les persones que ostenten la presidència dels organismes públics i entitats de dret públic seran les competents per a la concessió de les subvencions nominatives, en relació amb allò que s'ha assenyalat en l'article 7 del Decret 176/2014, de 10 d'octubre, del Consell, regulador dels convenis que subscriga la Generalitat i el seu registre, i de l'article 2 apartats 1 i 2, lletra l) de l'esmentat Reglament d'organització i funcionament; a més d'estar expressament autoritzada per a aquest acte per l'acord del Consell adoptat en la sessió celebrada el 22 de juny de 2023.  
  
I, d'una altra, Joan Gregori Maria Femenia, president de l'Associació Valencian Music Association (a partir d'ara VAM!), amb NIF Y49527826, en nom i representació de la citada entitat, en virtut d'un nomenament de l'assemblea general celebrada el 16.02.2016, legitimat per a representar a aquest organisme en virtut de l'article 19 dels seus estatuts, i facultat per a la subscripció del present conveni per l'acord de la junta extraordinària de l'associació celebrada el 10 de febrer de 2023.  
  
Les dues persones reconeixen mútuament la capacitat jurídica suficient que els seus respectius càrrecs els confereixen per a formalitzar el present conveni de col·laboració, per això,  
  
Manifesten  
  
1. L'article 2 del Reglament orgànic i funcional de l'IVC, aprovat per Decret 5/2013, de 4 de gener, atribueix a aquesta entitat de dret públic, el foment i impuls de la creació artística en les arts escèniques, el circ, la música, l'audiovisual i les arts contemporànies, així com la promoció la seua difusió i, conseqüentment, la convocatòria i gestió de subvencions, ajudes i incentius de les diferents matèries culturals integrades en l'IVC. Per tant, té entre les seues funcions la de dissenyar, impulsar, promoure i cooperar en activitats de música en directe, així com contribuir a la consolidació de la indústria musical valenciana i l'enfortiment del teixit cultural valencià.  
  
2. El Pla estratègic de subvencions de la Conselleria d'Educació, Cultura i Esport, aprovat per Resolució de 23 de març de 2020 (DOGV 8783, 07.04.2020), preveu en l'annex únic, dins de l'objectiu estratègic 3 de l'Institut Valencià de Cultura, investigació i difusió de les diferents manifestacions artístiques competència de l'IVC, la línia de subvenció S8574000, anomenada «TROVAM», amb la finalitat de contribuir a la consolidació de la indústria musical valenciana, d'especial interès.  
  
3. La VAM! es va constituir amb la finalitat d'impulsar la música valenciana i la seua projecció a nivell local, estatal i internacional, així com afavorir el desenvolupament de la professionalització del sector musical, i l'organització d'activitats que permeten enfortir la indústria musical valenciana, per a millorar la seua visibilitat i posicionament en el desenvolupament cultural, econòmic i identitari de la societat valenciana.  
Amb aquesta finalitat les entitats ací representades subscriuen el conveni de col·laboració de conformitat amb les següents:  
  
Clàusules  
  
Primera. Objecte  
L'objecte del present conveni de col·laboració entre l'IVC i la VAM! consisteix a donar suport a les activitats i al funcionament de l'esmentada associació durant l'exercici 2023, directament relacionats amb la consolidació de la indústria musical valenciana, finançant l'organització de la edició de 2023 de TROVAM, la fira valenciana de la música, que se celebrarà entre el 9 i el 11 de novembre de 2023, i les activitats prèvies imprescindibles per a dur-la a terme, segons el que s'estableix en el seu programa d'activitats, que figura com a annex I d'aquest conveni.  
Per això es procedeix, a través del present conveni a la concessió directa, en l'exercici de 2023, d'una subvenció nominativa a la VAM!, prevista en els pressupostos de la Generalitat per a 2023, aprovats per la Llei 9/2022, de 30 de desembre, en els termes que estableix l'article 22.2, lletra a), de la Llei 38/2003, de 17 de novembre, general de subvencions, així com l'article 168.1, lletra A), de la Llei 1/2015, de la Generalitat, de 6 de febrer, d'hisenda pública, del sector públic instrumental i de subvencions.  
  
Segona. Obligacions de La VAM!.  
1. L'entitat beneficiària d'aquesta subvenció quedarà obligada a:  
a) Dur a terme el programa d'activitats que es concreta en l'annex I d'aquest conveni de col·laboració, que constitueixen l'expressió de les mesures de foment cultural i del funcionament de la VAM!,  i que s'ajusten als objectius que l'IVC pretén donar suport.  
S'incorpora també com a annex II, el pressupost d'ingressos i despeses de l'activitat inclosa en l'àmbit del conveni, de conformitat amb el que preveu l'article 49, lletra d), de la Llei 40/2015, d'1 d'octubre, de règim jurídic del sector públic, i l'article 11.1, lletra d), del Decret 176/2014, de 10 d'octubre, del Consell, d'acord amb els quals, l'instrument de formalització del conveni ha d'incloure les obligacions que assumeix cada part.  
En aquest sentit, l'entitat subvencionada ha presentat per registre electrònic, amb caràcter previ a la signatura d'aquest conveni el programa d'activitats que finança l'ajuda rebuda, així com el pressupost total de l'activitat inclosa en l'àmbit de la subvenció directa concedida.  
  
b) Incorporar la marca o logotip de l'Institut Valencià de Cultura, que ha d'aparèixer en les activitats de la VAM!, acompanyat expressament de la frase: «Amb la col·laboració de l'Institut Valencià de Cultura», d'acord amb les normes d'identitat corporativa d'aquesta institució.  
  
c) Informar sobre el compliment de les obligacions de publicitat activa assenyalades en l'article 4 de Llei 1/2022, de 13 d'abril, de Transparència i Bon Govern de la Comunitat Valenciana, a través de la publicació en la seua pàgina web, de la subvenció concedida i el text íntegre d'aquesta resolució, com a entitat privada que percep subvencions de l'administració autonòmica per import superior a 50.000 euros, o quan les ajudes o subvencions percebudes representen almenys el 40% del total dels seus ingressos anuals, sempre que aconseguisquen com a mínim la quantitat de 5.000 euros.  
Així mateix, l'entitat queda sotmesa a l'article 18 de la Llei 38/2003, general de subvencions, en la qual s'estableix el marc general de publicitat en matèria de subvencions, perquè té caràcter de legislació bàsica de l'Estat, de conformitat amb la disposició final 1a de la Llei general de subvencions. a l'empara de l'article 149.1.13a, 14a i 18a de la Constitució.  
Així, tot el material gràfic i audiovisual publicitari que es realitze (cartells, fullets, pancartes, DVD, CD, i la resta de documentació i material utilitzat)  indicarà que l'activitat subvencionada es realitza en col·laboració amb la Generalitat Valenciana i l'Institut Valencià de Cultura, i les inclusions o mencions que es realitzen en les pàgines web oficials per a donar repercussió a les activitats, incorporaran, si correspon, els logotips que la Generalitat Valenciana i l'Institut Valencià de Cultura faciliten.  
Respecte a les campanyes de publicitat que es duguen a terme, s'haurà de respectar el que s'estableix en la Llei 12/2018, de 24 de maig, de la Generalitat, de publicitat institucional per a l'interès ciutadà i la concepció col·lectiva de les infraestructures públiques.  
d) Comunicar a l'IVC l'obtenció, si és el cas, de subvencions o ajudes per a la mateixa finalitat, procedents de qualsevol administració o ens públic o privat.  
En el cas de percebre durant el període d'un any, ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que aconsegueixen com a mínim la quantitat de 5.000 euros, haurà de complir les obligacions de transparència establides en la Llei 19/2013, de 9 de desembre.  
e) Els contractes que formalitze l'entitat beneficiària de la subvenció amb el mateix proveïdor per a la realització d'actuacions subvencionades, que tinguen un import igual o superior a 15.000 € (IVA exclòs), requeriran, per a l'acceptació que s'hagen sol·licitat almenys tres ofertes de tres proveïdors diferents, amb caràcter previ a l'adquisició del compromís per a la prestació del servei o el lliurament del bé, llevat que, per les característiques especials que té, no hi haja en el mercat més que una empresa prestadora o subministradora, o la despesa s'haja realitzat amb anterioritat a la vigència d'aquest conveni.  
  
Tot això d'acord amb el que preveu l'article 31.3 de la Llei 38/2003, de 17 de novembre, general de subvencions, amb relació a l'article 118.1 de la Llei 9/2017, de 8 de novembre, de contractes del sector públic.  
f) Així mateix, amb anterioritat a la signatura d'aquest conveni, la VAM! ha acreditat documentalment:  
1º. Estar al corrent de les obligacions tributàries davant de la Hisenda estatal, l'autonòmica, i amb la Seguretat Social, o en cas contrari, haver autoritzat l'IVC a demanar-los en el seu nom.  
2º. Una declaració responsable de no incórrer en les prohibicions per a obtindre la condició de beneficiari que preveuen els apartats 2 i 3 de l'article 13 de la Llei 38/2003, de 17 de novembre, general de subvencions.  
3º. Una declaració responsable d'altres ajudes, subvencions, ingressos o recursos rebuts per a la mateixa finalitat, provinents de qualssevol administració o ens públic o privat, nacional, de la Unió Europea o d'organismes internacionals, sense que, en cap cas, la suma de tots aquests recursos puga superar el cost de l'activitat subvencionada.  
  
4º. Les altres obligacions que es preveuen com a bàsiques en l'esmentada Llei 38/2003 i en el seu Reglament de desplegament i, especialment, les que conté l'article 14.  
g) Justificar el compliment dels requisits i les condicions, així com la realització de l'activitat i el compliment de la finalitat que determinen la concessió de la subvenció.  
h) Sotmetre's a les actuacions de comprovació a efectuar per l'òrgan que concedeix la subvenció, així com qualssevol altres de comprovació i control financer que puguen realitzar els òrgans de control competents que li siguen requerides en l'exercici de les actuacions anteriors.  
  
i) Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.  
j) Disposar dels llibres comptables, registres diligenciats i altres documents degudament auditats, en els termes exigits per la legislació mercantil i sectorial aplicable, així com tots els estats comptables i registres específics que siguen exigibles, amb la finalitat de garantir l'exercici adequat de les facultats de comprovació i control.  
k) Presentar tota la documentació relacionada amb la subvenció directa rebuda, incloent la justificació, a través de Registre electrònic de l'IVC:  
https://sede.ivc.gva.es/sta/CarpetaPublic/doEvent'APP\_CODE=STA&PAGE\_CODE=CATALOGO  
l) En quant a la subcontractació, de conformitat amb el que preveu l'article 29 de Llei 38/2003, de 17 de novembre, general de subvencions, la persona beneficiària podrà subcontractar amb tercers l'activitat subvencionada, sempre que l'import subcontractat no excedisca el 50 per cent de l'import de la subvenció, quedant excloses les subcontractacions que no aporten valor afegit al desenvolupament de l'activitat, perquè es considera que obeeixen a serveis que es presten amb preus per damunt dels habituals de mercat. A més, hauran de tenir-se en compte les limitacions establides en l'apartat 7 d'aquest article, referent a la subcontractació amb determinades persones o entitats vinculades a la persona beneficiària.  
Els justificants que no complisquen aquests paràmetres quedaran exclosos del compte justificatiu i, si és el cas, això comportarà la minoració de l'ajuda.  
A més, de conformitat amb el que preveu el punt 7, lletra d) del mateix article, en cap cas podrà concertar-se pel beneficiari l'execució total o parcial de les activitats subvencionades amb persones o entitats vinculades amb el beneficiari, llevat que concórreguen les circumstàncies següents:  
1a. Que s'obtinga la prèvia autorització expressa de l'òrgan concedent.  
2a. Que l'import subvencionable no excedisca del cost incorregut per l'entitat vinculada.  
  
L'acreditació del cost es realitzarà en la justificació, en els mateixos termes establits per a l'acreditació de les despeses del beneficiari.  
2. L'incompliment de les anteriors obligacions produirà la pèrdua, total o parcial, del dret al cobrament de la subvenció atorgada o, si és el cas, el reintegrament de les quantitats percebudes de conformitat amb el que es disposa en la clàusula sisena d'aquest conveni.  
Tot això sense perjudici, si és procedent, de l'exigència de responsabilitats que puguen correspondre d'acord amb la legislació vigent.  
  
  
Tercera. Obligacions de l'IVC.  
Per a la realització de les activitats esmentades, l'IVC aportarà a la VAM! la quantitat màxima de 220.000,00 euros, en concepte de subvenció nominativa, amb càrrec al capítol IV, secció 09, entitat 00395, línia pressupostària S8574000 «TROVAM» per a la consolidació de la indústria musical, llei 9/2022, de 30 de desembre, de pressupostos de la Generalitat per a l'exercici 2023 (DOGV 9502, 31.12.2022).  
  
  
Quarta. Règim i termini de justificació.  
1. La justificació es realitzarà mitjançant un compte justificatiu amb informe d'auditor, que es presentarà davant de l'IVC en qualsevol data posterior a la firma del present conveni i fins al dia 30 de novembre de 2023. Les despeses que no tinguen una relació directa, necessària i inequívoca amb les activitats subvencionades, no es tindran en compte a l'efecte de la justificació.  
El compte justificatiu haurà d'incloure:  
a) Una memòria d'actuació justificativa, relativa al nivell d'execució i satisfacció del pla d'actuació corresponent a l'any 2023, que s'acompanyarà de la justificació gràfica o documental de les activitats realitzades (fullets, programes de mà, cartells, publicacions en revistes, webs, xarxes socials, etc).  
b) Aportació d'un informe d'auditoria sotmès a la Llei 22/2015, en els termes de l'article 74 del Reglament de la Llei general de subvencions, aprovat mitjançant Reial decret 887/2006, de 21 de juliol, realitzat per un auditor inscrit com a exercent en el Registre Oficial d'Auditors de Comptes dependent de l'Institut de Comptabilitat i Auditoria de Comptes. La despesa d'auditoria tindrà la condició de despesa subvencionable, amb el límit màxim del 5 % de l'import de l'ajuda prevista en aquest conveni. Aquest informe s'acompanyarà obligatòriament del model de Relació de justificants disponible en la pàgina web http://ivc.gva.es/  
c) Una memòria econòmica abreujada, que contindrà un estat representatiu de les despeses produïdes en la realització de les activitats subvencionades, degudament agrupades, i, si escau, les quantitats inicialment pressupostades i les desviacions esdevingudes. Aquesta memòria s'acompanyarà obligatòriament del model de Fitxa pressupostària disponible en la pàgina web http://ivc.gva.es/  
d) Igualment, s'ha d'aportar una relació detallada d'altres ingressos o subvencions que hagen finançat l'activitat subvencionada amb la indicació de l'import i la procedència.  
2. En cas que s'hagen formalitzat contractes que tinguen un import igual o superior a 15.000 € (IVA exclòs), s'ha d'acreditar la sol·licitud d'almenys tres ofertes de tres proveïdors diferents, amb caràcter previ a l'adquisició del compromís per a la prestació del servei o el lliurament del bé, llevat que, per les característiques especials que té, no hi haja en el mercat més d'una empresa prestadora o subministradora, o la despesa s'haja efectuat amb anterioritat a la signatura d'aquest conveni, tal com s'assenyala en el punt e) de la clàusula segona.  
  
  
Cinquena. Despeses subvencionables  
1. Seran despeses subvencionables, les despeses corrents de les activitats derivades del pressupost, relacionades en l'annex I d'aquest conveni, objecte de subvenció, que seran aquelles que, de manera indubtable responguen a la naturalesa de l'activitat subvencionada, es realitzen en el termini establit en el conveni i siguen estrictament necessàries per el desenvolupament de l'activitat.  
2. En cap cas es consideraran despeses subvencionables, a l'efecte de justificar l'ajuda concedida, llevat que es prove de manera fefaent la seua relació directa i necessària amb les activitats subvencionades, els següents:  
- L'adquisició de material susceptible d'inventariar.  
- Els serveis de catering, restauració i àgapes promocionals. Excepcionalment, es podrien acceptar despeses de restauració si estan vinculades directament amb una activitat concreta i prevista en la planificació.  
  
- Les despeses accessòries als desplaçaments (pàrquings, peatges d'autopistes, etc.).  
- L'edició de publicacions alienes als continguts de l'activitat.  
  
- Les despeses relacionades amb actes de presentació pública d'activitats o de qualsevol altre tipus d'activitat promocional.  
- L'impost sobre el valor afegit (IVA) per a les entitats que tenen dret a la seua deducció.  
- Les despeses financeres, recàrrecs i sancions administratives o penals, excepte les derivades de la constitució de garanties bancàries per a accedir a pagaments anticipats de l'ajuda prevista en aquest conveni.  
- Els regals a persones que no estiguen previstos com a premi oficial de reconeixement en les activitats de l'entitat beneficiària.  
- Despeses reportades i/o pagats fora del terme de vigència del present conveni.  
  
Sisena. Pagament de la subvenció.  
1. El pagament de la subvenció s'efectuarà mitjançant transferència bancària al compte que s'indique i de la que siga titular l'entitat beneficiària, i ha de comptar amb la justificació prèvia documental de l'ús que se n'ha fet; a més, el Servei d'Ajudes de l'IVC expedirà certificació en la que conste que s'ha assolit l'objecte de la concessió de la subvenció. L'import de les despeses justificades serà, com a mínim, igual a l'import de la quantitat màxima concedida, i la quantitat que abonarà l'IVC serà com a màxim l'import de les despeses correctament justificades.  
  
2. No obstant el que disposa l'apartat anterior i a petició de l'entitat beneficiària, d'acord amb l'article 171.3 a) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, podrà anticipar-se fins a un 30 % de l'import total de la subvenció, prèvia sol·licitud formulada per l'entitat beneficiària, a partir de l'endemà de la signatura del present conveni. El pagament anticipat es farà efectiu sempre i quan l'IVC dispose de fons.  
  
Les quantitats lliurades anticipadament i no justificades hauran de ser reintegrades per mitjà de xec nominatiu conformat o bancari, a nom de l'Institut Valencià de Cultura. L'entitat, d'acord amb el que preveu l'article 16 i el 62.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, haurà de calcular els interessos de demora des del moment en què s'haja produït el pagament efectiu de l'ajuda fins el moment en què s'haja produït la devolució efectiva per part de l'entitat beneficiària.  
3. Podran realitzar-se, a més, abonaments a compte, que suposaran la realització de pagaments fraccionats que respondran al ritme d'execució de les activitats programades, abonant-se per quantia equivalent a la justificació presentada, i sempre que la naturalesa i característiques de les actuacions permeten aquest fraccionament a l'efecte de pagament, tot això de conformitat amb el que s'estableix en l'article 171, epígrafs 2 i 4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i 34.4 de la Llei 38/2003, de 17 de novembre, general de subvencions.  
Si es dona el cas de que es sol·licita un abonament a compte i prèviament s'ha rebut un pagament anticipat, els procediments son compatibles sempre i quan prèviament s'haja justificat la quantitat del pagament que s'haja anticipat.  
4. No podrà realitzar-se el pagament de la subvenció en tant el beneficiari no es trobe al corrent en el compliment de les seues obligacions tributàries i davant la hisenda estatal, l'autonòmica, i la Seguretat Social, per això autoritzarà l'IVC perquè obtinga les certificacions pertinents per via telemàtica.   
  
Setena. Compatibilitat amb altres ajudes  
La subvenció instrumentada en aquest conveni serà compatible amb altres ajudes, subvencions, ingressos o recursos per a la mateixa finalitat, provinents de qualsevol administració o ens públic o privat, nacional, de la Unió Europea o d'organismes internacionals, sense que en cap cas la suma de totes aquestes supere el cost de l'activitat subvencionada.  
  
  
Huitena. Minoració, anul·lació i reintegrament de les subvencions.   
1. Es reduirà proporcionalment la subvenció en cas que la justificació de les despeses realitzades no abaste la quantia atorgada, així com, quan havent-se subvencionat una part del cost total de l'activitat, no es justifique l'import total de la despesa que supose el desenvolupament de l'activitat esmentada.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas es garantirà el dret de audiència de l'interessat.  
3. En els casos previstos en l'article 37 de la Llei general de subvencions, els beneficiaris hauran de reintegrar la totalitat, o una part de la quantitat percebuda, més els corresponents interessos de demora. En aquests casos es procedirà a la incoació de l'oportú expedient que, amb audiència prèvia de l'interessat, serà resolt per la persona titular de l'òrgan gestor de la subvenció.  
4. El falsejament o l'ocultació de dades i documents, ja que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent.   
5. L'Institut Valencià de Cultura es reserva el dret a realitzar quantes inspeccions tècniques i administratives es consideren necessàries a fi de conformar la correcta execució de l'actuació subvencionada.  
Novena. Mètode general de control.  
L'IVC exercirà el control administratiu a través de la revisió del compte justificatiu presentat a fi de confirmar la correcta execució de l'actuació subvencionada.  
A més a més, es realitzarà el control material, amb el seguiment i inspecció d'almenys dues activitats de les programades, a les quals es realitzaran visites presencials i es documentarà i comprovarà la seua realització mitjançant fotografies o vídeos i altres mitjans de prova en format electrònic, que garantisquen l'adequada realització de l'activitat subvencionada. Tot això, d'acord amb el que s'estableix en els articles 165.1 j i 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Desena. Vigència.  
El conveni produirà efectes des de la data de la firma i mantindrà l'eficàcia fins al 30 de novembre de 2023. No obstant això, les despeses subvencionables es poden haver realitzat des de l'1 de desembre de 2022.  
El present conveni no es pot prorrogar, de conformitat amb el que estableix l'article 168.1 a de la Llei 1/2015, d'acord amb el qual les subvencions nominatives no poden tindre caràcter pluriennal, excepte les subvencions de capital quan el beneficiari d'aquesta siga una altra administració pública territorial.  
  
Onzena. Comissió de seguiment.  
Es crea una comissió de seguiment i control amb la funció de supervisar l'execució del conveni, que inclou la solució, en primera instància, de les controvèrsies d'interpretació i compliment que es puguen plantejar. Així mateix, informarà a les parts dels retards i incidències que es puguen presentar durant el període de vigència.  
La comissió de seguiment estarà constituïda per cinc representants, nomenats per les parts de comú acord: tres designats per l'IVC, a qui li correspondrà els càrrecs de la presidència i la secretaria, i dos per l'entitat beneficiària, a qui li correspondrà el càrrec de la vicepresidència. En cas d'empat en qualsevol votació que siga necessària, correspon al president de la comissió dirimir l'empat.  
En la designació dels representants de l'IVC es procurarà la presència equilibrada de dones i homes, segons el que preveu el II Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell.  
La comissió es reunirà a sol·licitud de qualsevol de les parts i, com a mínim, en dues ocasions durant el període de vigència del conveni, que ajustarà el seu funcionament i l'adopció d'acords amb la Llei 40/2015, d'1 d'octubre, de règim jurídic del sector públic.  
Les còpies de les actes, els acords i els informes es remetran al director general de l'IVC.  
  
Dodzena. Modificació i resolució.  
Les parts podran modificar o resoldre aquest document en qualsevol moment per acord mutu. En relació a la modificació del conveni, d'acord amb l'article 12 del Decret 176/2014, de 10 d'octubre, del Consell, aquesta requereix els mateixos tràmits que els previs a la subscripció del conveni inicial.  
Son causes de resolució les previstes a l'article 51.2 de la Llei 40/2015, d'1 d'octubre, de règim jurídic del sector públic, amb les conseqüències establides en el seu article 52: transcurs del termini de vigència, mutu acord, incompliment de les clàusules del conveni i decisió judicial declaratòria de la nul·litat del conveni.  
Per al supòsit d'incompliment de les clàusules del present conveni, qualsevol de les parts podrà requerir l'altra part perquè, en un termini determinat, complisca els compromisos firmats, i es notificarà aquesta circumstància al president de la comissió de seguiment. Una vegada transcorregut el termini, si persisteix l'incompliment, la part que el va dirigir notificarà a les parts signatàries, la concurrència de la causa de resolució i s'entendrà resolt el conveni.  
La resolució del conveni no afectarà, si escau, la finalització de les activitats que estiguen en execució. Per tant, caldrà dur-les a terme en el termini màxim i improrrogable dels tres mesos següents a la resolució.  
  
  
Tretzena. Règim jurídic i jurisdicció.  
El present conveni té naturalesa administrativa, i es regirà pel que disposa el capítol VI del títol preliminar de la Llei 40/2015, d'1 d'octubre, de règim jurídic del sector públic i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Igualment, resulta d'aplicació el que disposa la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, així com el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre. De la mateixa manera, serà aplicable el règim sancionador previst en els articles 173 a 177 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Les discrepàncies que pogueren sorgir en la interpretació del conveni o sobre el seu incompliment, si no s'obtinguera acord a través de la comissió de seguiment, se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, reguladora de la jurisdicció contenciosa administrativa.  
  
  
  
Catorzena. Notificació a la Comissió Europea.  
Les ajudes concedides mitjançant aquest conveni no necessiten de la notificació a la Comissió Europea, per no reunir tots els requisits de l'apartat 1 de l'article 107 del Tractat de funcionament de la Unió Europa, i d'acord amb els articles 3.4 i 7.4 del Decret 128/2017, de 29 de setembre, del Consell, ja que l'entitat conveniada no és una empresa productora de béns o prestadora de serveis, no exerceix una activitat econòmica i, per tant, no hi ha un falsejament de la competència que afecte els intercanvis comercials entre els estats membres. Ni tampoc pot ser considerada una ajuda d'estat, ja que es tracta d'una mesura general que els seus destinataris últims són, tant els mateixos agents culturals com la resta de persones interessades en el sector cultural.  
  
  
Quinzena. Protecció de dades.  
Les dades de caràcter personal contingudes en el present conveni i en la documentació relacionada podran ser incloses en un fitxer per al seu tractament en tant que titulars responsables dels respectius fitxers, amb la finalitat de gestionar i complir la relació ací establida.  
Les parts podran exercir els drets d'accés, rectificació, cancel·lació i oposició, de conformitat amb el que es disposa en la Llei orgànica 3/2018, de 5 de desembre, de protecció de dades personals i garantia dels drets digitals, de transposició del Reglament General de Protecció de Dades - Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE - publicat en el DOUE de 04.05.2016.  
Es pot consultar la política completa de privacitat de l'IVC en l'adreça: http://ivc.gva.es  
  
Setzena. Publicació.  
L'IVC publicarà el text íntegre d'aquest conveni en la seua pàgina web, en el termini de 10 dies hàbils des de la inscripció del conveni en el Registre de Convenis de la Generalitat, per aplicació del que s'estableix en l'article 10 de la Llei 1/2022, de 13 d'abril, de transparència i non govern de la Comunitat Valenciana, en relació a l'article 12 del Decret 105/2017, de 28 de juliol, del Consell.  
A més, en aplicació del que disposa l'article 9.3 de la Llei 38/2003 general de subvencions, el text íntegre del conveni se publicarà en el Diari Oficial de la Generalitat Valenciana.  
  
Per deixar-ne constància i en prova de conformitat, les parts signen aquest conveni en la data que consta en la signatura electrònica.  
  
VALENCIAN MUSIC ASSOCIATION  
Joan Gregori Maria Femenia  
  
INSTITUT VALENCIÀ DE CULTURA  
Raquel Tamarit Iranzo  
  
  
ANNEX I  
Memòria descriptiva del projecte objecte de l'ajuda.  
  
EL PROGRAMA D'ACTIVITATS DE LA VALENCIAN MUSIC ASSOCIATION VINCULADES A L'OBJECTE DEL PRESENT CONVENI DERIVADES DEL PRESSUPOST DE L'ASSOCIACIÓ PER A 2023, APROVAT PER LA JUNTA DIRECTIVA CELEBRADA EL 10 DE FEBRER DE 2023, SÓN LES QUE A CONTINUACIÓ S'INDIQUEN:  
  
1. Introducció  
2. Formats  
3. Espais  
4. Presentacions Fira Trovam  
5. Programació Fira Trovam  
6. Programació artística  
7. Aliances  
1. Introducció.  
La Fira Trovam 2023 celebrarà la seua onzena edició del 9 al 11 de novembre a Castelló de la Plana. Aquesta ha anat experimentant un creixement sostenible i sostingut any rere any, consolidant-se com un dels esdeveniments culturals més importants de la Comunitat Valenciana.  
  
Fins 2019, la Fira va anar augmentant tant el nombre d'assistents com el d'inscripcions professionals. La crisi sanitària de la Covid-19 va obligar a que forçosament es disminuïren aquestes xifres en 2020, degut a la limitació d'aforaments i les mesures de contenció que les autoritats competents van establir. No obstant aquestes circumstàncies, la Fira Trovam va continuar en peu i va ser un dels pocs esdeveniments musicals que es van poder celebrar en 2020. El 2021 va suposar un salt positiu en les xifres d'assistents, ja que aquestes és van duplicar respecte de l'any anterior, però encara vam tindre limitacions que no permetien aforaments dels espais als 100 %. L'edició 2022 va congregar de nou a més de 400 professionals i més de 10.000 persones de públic.  
  
Pel que fa al plantejament artístic, la Fira va a continuar apostant pel talent emergent i la presència de bandes consolidades al sector al seu cartell. Es planteja programar al voltant de 40 bandes locals, estatals i alguna incorporació internacional. Les bandes actuaran en diversos escenaris de la ciutat de Castelló, com l'Auditori i Palau de Congressos, el Teatre Principal, el Teatre del Raval o el parc Ribalta.  
  
En les jornades professionals es tractaran temàtiques com el paper de les institucions i dels mitjans de comunicació en el revifament dels sectors creatius o la importància de la inversió en noves tecnologies, les eines de mesura de la paritat dels projectes musicals, els nous hàbits de consum o la sostenibilitat o la cerca de finançament en projectes culturals.  
«Les Converses del Trovam» continuarà com un dels formats estrela de la Fira amb presència de destacades personalitats del sector. Recordem que al 2022 van passar per aquest format artistes de prestigi com Amparo Llanos, compositora i guitarrista de Dover, o Jorge Martí, compositor i cantant de La Habitación Roja.  
Pel que fa als objectius estratègics de la Fira, la del 2022 va suposar l'edició de posicionament definitiu a nivell estatal identificant el projecte com una referència semblant a plataformes com el Mercat de Música Viva de Vic o BIME Bilbao. El 2023 ha de suposar la consolidació de Castelló com a cita ineludible en el calendari de fires musicals estatals i el plantejament d'una marcada intenció exportadora/importadora cap al mediterrani.  
L'onzena edició es presenta com un moment de gran transcendència per no deixar de continuar enfortint els lligams que uneixen i vertebren la comunitat musical, i analitzar les vies de creixement i desenvolupament d'aquestes relacions que estan fetes per a donar visibilitat a la importància de la música i tota la seua cadena de valor en el sosteniment de l'economia, la societat, el turisme i l'ocupació.   
2. Formats.   
Aquesta nova edició de la fira respectarà els formats de les anteriors edicions i té la intenció d'introduir-ne alguns de nous. Al 2022 es van reincorporar de nou després de la pandèmia, els escenaris a l'aire lliure (Parc Ribalta) i enguany la intenció és fer més present la fira a la ciutat recuperant altres espais com Plaça Major o Plaça Hort dels Corders.  
  
La part musical s'estructurarà en:  
• Concerts: Shows de més durada per a bandes consolidades.  
• Showcases: Shows de menys durada per a bandes emergents.  
La part professional s'estructurarà en:  
• Taules redones  
• Debats  
• Conferències  
• Reunions privades i públiques del sector  
• Tallers de formació  
• Speed Meetings  
S'incorporaran altres disciplines diferents de la música però relacionades amb ella com ara la sostenibilitat, la gestió cultural, les noves tecnologies, la producció videogràfica o el disseny gràfic.  
  
3. Espais.  
La Pèrgola de la Marina de València. Seu de la presentació de l'onzena edició de la Fira a València.   
Sala Siroco. Seu de la presentació de l'onzena edició de la Fira a Madrid.  
Auditori de Castelló. Seu oficial de la Fira i espai on tenen lloc les jornades professionals i gran part de les actuacions.   
• Sala Simfònica  
• Sala de Cambra  
• Màgic Box  
• Escenari Turia (terrassa Auditori)  
• Sales i aules per a reunions i tallers  
• Zona Pro  
Espais a la ciutat de Castelló.  
• Escenari À Punt, Teatre Principal de Castelló.  
• Parc Ribalta: músiques festives i de mestissatge.   
• Plaça Hort dels Corders: folk, música d'arrel, música familiar i altres activitats culturals.   
• Plaça Major: músiques festives i de mestissatge.   
  
4. Presentacions Fira Trovam  
Seguint la dinàmica de 2022, enguany també estan previstes les celebracions de festes de presentació de la Fira Trovam a Madrid i València, amb l'ampliació a Castelló.  
Aquestes festes tenen com a objectiu contactar amb els  
agents de la indústria musical d'aquestes ciutats, així com el públic, per a donar a conéixer la singularitat dels continguts de la Fira Trovam i per què paga la pena anar a Castelló en novembre.  
Al mateix temps, en aquestes festes se convida a actuar a destacades bandes valencianes descentralitzant i desestacionalitzant l'activitat de la Fira, al repartir les actuacions entre setembre i novembre.  
  
VALÈNCIA  
 23 de Setembre - Presentació Fira Trovam a la Pérgola de La Marina de València  
Cactus + Osita Mayor  
  
CASTELLÓ  
 14 octubre - Presentació de la Fira Trovam als concerts de Al Port de Castelló  
La Plata + Ortopedia Técnica  
  
MADRID  
 21 octubre - Presentació de la Fira Trovam a la Sala Siroco de  
Madrid  
Novembre Elèctric + Menta  
  
5. Programació Fira Trovam  
DIJOUS 9 DE NOVEMBRE  
9:00h - 10:00h Acreditacions i benvinguda - Magic Box (Auditori de Castelló)  
10:30h - 11:00h Acte inaugural - Magic Box (Auditori de Castelló)  
11:00h - 11:30h Presentació dels nominats dels Premis Carles Santos de la Música Valenciana  
11:30h - 12:00h Café professional - Zona Pro (Auditori de Castelló)  
12:00h - 13:00h Taula debat: És possible la Internacionalització de la Música Valenciana- - Magic Box (Auditori de Castelló)  
13:00h - 13:45h Pitchings: Projectes tecnològics - Zona Pro (Auditori de Castelló)  
14:00h - 14:45h Showcase - Pati de l'Auditori de Castelló  
14:30h - 15:30h Dinar professional  
16:00h - 17:30h Les Converses del Trovam: Zoo: un model empresarial centrat en l'autogestió - Sala de Cambra (Auditori de Castelló)  
17:30h - 19:30h Taller. Col·laboració, cooperació i participació: objectius prioritaris. A càrrec de l'associació ACCES (Asociación Estatal de Salas de Música en Directo) - Aules C (Auditori de Castelló)  
17:30h - 18:15h Presentació del directori web Pioneres i el llibre «El diablo vino a mí. Género, drogas y rock and roll» - Magic Box (Auditori de Castelló)  
18:00h - 18:45h Showcase - Pati de l'Auditori de Castelló  
18:15h - 19:00h Taller «Test d'autoevaluació d'Igualtat per a les entitats del sector musical» - Magic Box (Auditori de Castelló)  
19:00h - 19:45h Presentació del mapa mundial de creadores de Shakira Ventura: «Les dones en la música, on estan les compositores?» - Magic Box (Auditori de Castelló)  
19:30h - 20:30h Concert - Sala de Cambra (Auditori de Castelló)  
19:45h - 20:30h Speedmeetings - Zona Pro (Auditori de Castelló.20:00h - 20:45h Showcase - Pati de l'Auditori de Castelló  
20:30h - 21:30h Concert - Sala de Cambra (Auditori de Castelló)  
20:30h - 21:30h Concert - Teatre Principal de Castelló (Escenari À Punt)  
DIVENDRES 10 DE NOVEMBRE  
10:00h - 10:30h Presentació Jornades Tiim - Sala de Cambra (Auditori de Castelló)  
10:30h - 12:00h La nova ruralitat del turisme musical - Sala de Cambra (Auditori de Castelló)  
12:00h - 13:00h Taula debat: Com consumim música hui- Les noves tendències de distribució i escolta - Magic Box (Auditori de Castelló)  
  
14:00h - 14:45h Showcase - Pati de l'Auditori de Castelló  
14:30h - 15:30h Dinar professional  
16:00h - 16:45h Showcase - Pati de l'Auditori de Castelló  
16:45h - 17:15h Showcase - Pati de l'Auditori de Castelló  
16:00h - 17:30h Les Converses del Trovam: Silvia Pérez Cruz «La renovació de la música popular com a tendència» - Sala de Cambra (Auditori de Castelló)  
17:30h - 18:30h Taula de debat «Què passa amb l'estatut de l'artista?» - Magic Box (Auditori de Castelló)  
17:30h - 18:15h Showcase - Pati de l'Auditori de Castelló  
17:30h - 19:00h Taller «Disseny i gestió d'esdeveniments musicals accessibles» - Magic Box (Auditori de Castelló)  
17:30h - 19:00h Taller «Associació de Músics Professionals Valencians, una realitat»  
19:00h - 20:00h Speedmeetings - Zona Pro (Auditori de Castelló)  
19:00h - 20:00h Concert - Sala de Cambra (Auditori de Castelló)  
19:00h - 20:00h Concert - Teatre Principal de Castelló (Escenari À Punt)  
19:15h - 20:00h Showcase - Pati de l'Auditori de Castelló  
20:00h - 21:15h Concert - Sala de Cambra (Auditori de Castelló)  
20:30h - 21:30h Concert - Teatre Principal de Castelló (Escenari À Punt)  
21:00h - 21:45h Showcase - Pati de l'Auditori de Castelló  
  
DISSABTE 11 DE NOVEMBRE  
12:00h - 13:00h Concert - Parc Ribalta  
13:30h - 14:30h Concert - Parc Ribalta  
14:30h - 15:30h Dinar professional  
15:30h - 16:15h Showcase - Pati de l'Auditori de Castelló  
16:00h - 17:30h Showcase - Pati de l'Auditori de Castelló  
17:30h - 18:15h Showcase - Pati de l'Auditori de Castelló  
17:30h - 18:30h Concert - Sala Cambra (Auditori de Castelló)  
18:15h - 19:15h Showcase - Pati de l'Auditori de Castelló  
19:00h - 20:00h Concert - Teatre Principal de Castelló (Escenari À Punt)  
19:00h - 20:00h Concert - Parc Ribalta  
19:00h - 20:30h Showcase - Pati de l'Auditori de Castelló  
19:15h - 20:00h Showcase - Pati de l'Auditori de Castelló  
20:00h - 21:00h Concert - Teatre Principal de Castelló (Escenari À Punt)  
20:30h - 21:30h Concert - Parc Ribalta  
20:30h - 21:30h Concert - Sala Cambra (Auditori de Castelló)  
20:45h - 21:30h Showcase - Pati de l'Auditori de Castelló  
21:00h - 22:00h Showcase - Pati de l'Auditori de Castelló  
22:30h - 23:30h Concert - Parc Ribalta  
00:00h - 01:30h Concert - Parc Ribalta  
  
6. Programació artística.   
Llistat provisional d'artistes  
A dia d'avui encara continua oberta la convocatòria artística, és per això que el llistat que es presenta és una mostra parcial del que serà la Fira a falta d'incorporar els grups emergents que s'escolliran entre les propostes artístiques rebudes.  
  
Núm. GRUP PROCEDÈNCIA IDIOMA  
1 Rodrigo Cuevas ASTURIES Castellà  
2 Pep Botifarra CV Valencià/Català  
3 Carles Dénia CV Valencià/Català  
4 Clara Peya CATALUNYA Valencià/Català  
5 La Maria CV Valencià/Català  
6 La Plazuela ANDALUSIA Castellà  
7 Esther CV Valencià/Català  
8 Guineu CATALUNYA Valencià/Català  
9 Àlex Blat CV Valencià/Català  
10 Maluks CV Valencià/Català  
11 Sila Lua MAD Castellà  
12 Ángeles Toledano ANDALUSIA Castellà  
13 Kela CV Valencià/Català  
14 Titana CV Valencià/Català  
15 Julieta CATALUNYA Valencià/Català  
16 Luna Valle CV Castellà  
17 Ven'nus CATALUNYA Valencià/Català  
18 La Trocamba Matanusca CV Castellà  
19 Margarita Quebrada CV Castellà  
20 Xenia CV Castellà  
21 Caramelo CV Castellà  
22 Angeladorrrm CATALUNYA Valencià/Català  
23 Amarillo Fiesta CV Castellà  
24 Tercer Sol CV Castellà  
25 Andreu Valor CV Valencià/Català  
26 Firmado Carlota MURCIA Castellà  
27 Marcelo Criminal MURCIA Castellà  
28 Awakate MURCIA Castellà  
29 Olaia Inciarte NAVARRA Euskera  
30 Alba Morena CATALUNYA Valencià/Català  
31 Airu PAÍS BASC Euskera  
  
  
7. Aliances.  
Entitats  
- Institut Valencià de Cultura (GVA)  
- Ajuntament de Castelló  
- Diputació de Castelló  
- Mediterranew Musix (Turisme Comunitat Valenciana)  
- Direcció General de Política Lingüística i Multilingüisme (GVA)  
  
- Conselleria de Participació, Transparència, Cooperación i Qualitat Democràtica (GVA)  
- Conselleria d'Economia Sostenible, Sectors Productius, Comerç i Treball (GVA)  
- Àpunt Mèdia  
- Pro Weekend  
- Acadèmia Valenciana de la Llengua  
- Instituto Nacional de las Artes Escénicas y de la Música (INAEM) - Ministerio de Cultura  
- Dirección General de Industrias Culturales, Propiedad Intelectual y Cooperación - Ministerio de Cultura  
- Federació Valenciana de Municipis i Províncies (FVMP)  
- Berklee College of Music  
- Universitat Jaume I de Castelló (UJI)  
- Musika Bulegoa. Basque Music   
- Associació Professional de Representants, Promotors i Managers de Catalunya (ARC)  
- Institut Estudis Baleàrics (IEB)  
- Girando Por Salas (GPS)  
- Enderrock (Sona 9)  
- Acción Cultural Española (ACE)  
Fires  
- Fira Mediterrània (Manresa)  
- Mercat de Música Viva (Vic)  
- Primavera Pro (Barcelona)  
- Fira B! (Palma)  
- BIME (Bilbao)  
- FHLIM. Feria Hispano Lusitana de la Industria Musical (Zamora)  
- MUM. Jornadas Profesionales de la Música en Extremadura (Mérida)  
- Monkey Week (Sevilla)  
Associacions col·laboradores  
- Federació Valenciana de la Indústria Musical (FEVIM)  
- Associació Valenciana de Sales de Música en directe (En Viu!)  
- Asociación Estatal de salas de música en directo (ACCES)  
- Associació de Promotors Musicals de la Comunitat Valenciana. (Musicaprocv)  
  
  
ANNEX II  
Pressupost estimat de la inversió  
 inclosa en l'objecte del conveni  
  
FIRA TROVAM 2023  
   
  DESPESSES  
Partida Base Total  
PERSONAL OFICINA      
Project Manager 1 21.600,00 € 31.968,00 €  
Project Manager 2 21.600,00 € 31.968,00 €  
Gerència 6.000,00 € 7.260,00 €  
Administració 1.500,00 € 1.500,00 €  
COL·LABORADORS      
Gestió d'ajudes 3.500,00 € 4.235,00 €  
Programació de tallers 2.000,00 € 2.420,00 €  
Recolzament a la producció jornades professionals 1.500,00 € 1.815,00 €  
ARTÍSTICA      
Direcció Artística 8.000,00 € 9.680,00 €  
Catxets bandes 50.000,00 € 60.500,00 €  
Aportació Pro Weekend 8.000,00 € 9.680,00 €  
JORNADES PROFESSIONALS      
Direcció Professional 3.000,00 € 3.630,00 €  
Honoraris Professionals 6.500,00 € 7.865,00 €  
Zona Pro 2.500,00 € 3.025,00 €  
HOSPITALITY      
Hotels 13.000,00 € 14.300,00 €  
Transports 3.000,00 € 3.300,00 €  
Catering 11.000,00 € 12.100,00 €  
PRODUCCIÓ      
Equips i personal 50.000,00 € 60.500,00 €  
Producció zona pro 13.000,00 € 15.730,00 €  
Neteja espais 6.000,00 € 7.260,00 €  
COMUNICACIÓ      
Notes de premsa 1.800,00 € 2.178,00 €  
Gestió de xarxes socials 3.000,00 € 3.630,00 €  
Comunicació estatal 3.000,00 € 3.630,00 €  
Publicitat Online/Offline 3.000,00 € 3.630,00 €  
Material Promocional 5.500,00 € 6.655,00 €  
Material Fotogràfic/ Audiovisual 3.000,00 € 3.630,00 €  
IMATGE    
Disseny gràfic i direcció d'art 5.000,00 € 6.050,00 €  
Disseny web 2.000,00 € 2.420,00 €  
Domini 350,00 € 423,50 €  
ADMINISTRACIÓ OFICINA      
Gestoria Anual 2.500,00 € 3.025,00 €  
Notaria, auditoria i avals 6.500,00 € 7.865,00 €  
TOTAL   331.872,50 €  
  
  INGRESSOS  
Partida Base Total  
INSTITUT VALENCIÀ DE CULTURA - CONVENI   220.000,00 €  
AJUNTAMENT DE CASTELLÓ   25.000,00 €  
DIPUTACIÓ DE CASTELLÓ   12.000,00 €  
FEDERACIÓ VALENCIANA DE MUNICIPIS I PROVÍNCIES   2.500,00 €  
ACADÈMIA VALENCIANA DE LA LLENGUA   3.000,00 €  
MINISTERIO DE CULTURA - INAEM   15.000,00 €  
ÀPUNT MÈDIA   4.840,00 €  
DGPL - PROJECTES SINGULARS   22.000,00 €  
AJUNTAMENT DE VALÈNCIA   1.500,00 €  
TURISME COMUNITAT VALENCIANA   20.000,00 €  
APORTACIÓ PROPIA   6.032,50 €  
TOTAL   331.872,50 €  
   
BALANÇ      
Ingressos - despeses   0,00 €